Kalkkikivi.
Nordkalkin kalkkikivikaivosta Paraisilla.
Kalkkikiveä Berliinin olympiastadionin julkisivussa.
**Kalkkikivi** (CaCO3) on kerrostunut kivilaji, jota syntyy kalsiumkarbonaatin saostuessa vedessä. Kivilajia, joka sisältää pääasiallisesti kalkkisälpää (kalsiittia), nimitetään kalkkikiveksi, marmoriksi tai liiduksi. Kalkkikivi voi sisältää myös magnesiumkarbonaattia (MgCO3 · CaCO3). Jos magnesiumpitoisuus on yli 7 prosenttia, kiveä nimitetään dolomiitiksi. Kalsiittinen kalkkikivi, jossa on vähemmän magnesiumia, on yleisempää kuin dolomiitti. 

Kalkkikivi on yksi maapallomme yleisimmistä kivilajeista. Suomessa sitä on kuitenkin niukasti. Suomesta löytyvä kalkkikivi on noin 2 miljardia vuotta vanhaa. Nordkalkin Paraisten kaivosten kalkkikivi on kalsiittia.

Kalkkikivi kuuluu sedimenttikivilajeihin. Useat kalkkikiven eri muodot ovat syntyneet kuolleiden eliöiden jäänteistä, mutta esimerkiksi ooliitti syntyy meressä kalsiitin kerääntyessä hiekanjyvästen ympärille. Marmori on metamorfoitunutta kalkkikiveä, vaikka nimitystä saatetaan käyttää myös muunlaisista kivistä.

Kalkkikivialueilla saattaa esiintyä luolia, jotka ovat syntyneet, kun heikosti hapan sadevesi on liuottanut kalsiumkarbonaattia kalkkikivestä. Luolissa on tippukiviä.

Käyttö
------

### Rakentaminen

Kalkkikiveä käytetään rakennuskivenä sekä sellaisenaan että marmorin muodossa sekä rakennusaineena muun muassa sementin valmistukseen. Egyptissä pyramidit on rakennettu paikallisesta fossiileja sisältävästä kalkkikivestä. Myös Pariisin Notre Dame on rakennettu omalta alueeltaan louhitusta kalkkikivestä, itse asiassa Pariisin katakombit ovat vanhoja kalkkikivilouhoksia.

### Muita käyttötarkoituksia

Maataloudessa kalkkia käytetään maaperän happamuuden torjuntaan.

Kalkkikiveä annetaan myös monille lemmikkieläimille, jotta ne saisivat tarpeeksi kalkkia. Lisäksi kalkkikivi on yksi lasin valmistusaineista.

Vironkivi
---------

Kalkkikivi tunnettiin Suomessa ensin **vironkivenä**.*lähde?* Suomessa on historiallisesti tunnettu vain niukalti kalkkikiviesiintymiä. Paikalliset kivet olivat usein hankalia rakennuskiviksi muun muassa kovuutensa vuoksi, joten kalkkikiveä alettiin jo keskiajalla tuoda Virosta rakennuskiveksi. Virossa kalkkikivi on yksi tärkeimmistä luonnonvaroista.

Merkittävimmät esiintymisalueet
-------------------------------

|  |  |  |  |  |  |  |
| --- | --- | --- | --- | --- | --- | --- |
| * Aasia
	+ Libanon
	+ Sri Lanka
 |   | * Afrikka
	+ Kap Verde
	+ Kenia
	+ Malawi
	+ Mali
	+ Togo
	+ Uganda
 |   | * Amerikka
	+ Bermuda
	+ Jamaika
	+ Paraguay
	+ Yhdysvallat
 |   | * Eurooppa
	+ Irlanti
	+ Latvia
	+ Malta
	+ Tanska
	+ Yhdistynyt kuningaskunta
 |

Katso myös
----------

* Kalkitus
* Kalkkimaannos

Lähteet
-------

* Symes, R. F. et al.: *Kivet ja mineraalit*. Suomentanut Taipale, Kalle. Helsinki: WSOY, 1989. ISBN 951-0-15692-2.

### Viitteet

1. ↑  Kalkki on puhdas luonnontuote *Farmit.net*.  Arkistoitu 10.4.2008.
2. ↑  Karbonaattikivikaivokset. *GTK/ Tietoaineistot/Suomen kaivosteollisuus*.  Arkistoitu 12.1.2006. Viitattu 26.9.2020.
3. ↑  Kivet ja mineraalit, s. 20.
4. ↑  Kivet ja mineraalit, s. 26.
5. ↑  Kivet ja mineraalit, s. 22.
6. ↑  Kivet ja mineraalit, s. 34.
7. ↑  Kivet ja mineraalit, s. 35.
8. ↑  Chinchilla. *Faunatar*.  Arkistoitu 9.12.2010. Viitattu 26.9.2020.
9. ↑  Undulaatti. *Lemmikit*.  Arkistoitu 11.10.2008. Viitattu 26.9.2020.
10. ↑  Viron luonnonvarat. *Viron Suomen-instituutti*.  Arkistoitu 26.5.2012. Viitattu 26.9.2020.

Aiheesta muualla
----------------

* Kuvia tai muita tiedostoja aiheesta **Kalkkikivi** Wikimedia Commonsissa